Мастак выказвае ўласнае стаўленне да свету. Але гэта не толькі зямное жыццё: мастацтва ж кліча ў прасторы куды больш высокія. Яно прадстаўляе сабой шлях у невядомае, натхняе знайсці ўласнае месца ў сусветнай касмічнай прасторы. Гэта палёт у будучыню. Тут — таямніца. І мастак далёка не заўсёды сам з’яўляецца гаспадаром таго, што робіць. Рух мары — самае каштоўнае, прыпынку ў ім няма і не будзе. А калі чалавек спыніўся, ён скончыўся як творца. Злавіць жа Сінюю птушку немагчыма, яна ўсё вышэй і вышэй…